Selv om der kan være over tre et halvt år til næste folketingsvalg, gør Nye Borgerliges leder, Pernille Vermund, det allerede nu klart, at partiet ikke vil lægge stemmer til, at Lars Løkke Rasmussen til den tid kan gøre comeback som statsminister.

Skifter Venstre derimod formand og slår ind på en anden linje i udlændingepolitikken, er sagen en anden, fastslår Pernille Vermund fra Nye Borgerliges sommergruppemøde i dag.

- For mig handler det om, at når man har haft magten i fire år og fik forhindret, at Liberal Alliance fik løst nogle af de udfordringer, vi har i forhold til en gigantisk voksende offentlig sektor, og at danskerne får mindre og mindre indflydelse på deres egen tilværelse - og når man så samtidig også har forhindret, at Dansk Folkeparti fik løst udlændingepolitikken, så sidder jo man med et stort ansvar for, at Danmark igennem fire år ikke har bevæget sig i den rigtige retning.

- Det andet er, at han i valgkampen åbenlyst hældte det borgerlige samarbejde ned ad brættet. Han afviser ikke bare at samarbejde med os, men han siger også, at han ikke vil danne regering med de borgerlige partier igen. Han vil hellere danne regering med Radikale Venstre og Socialdemokratiet, siger Pernille Vermund.

Så Lars Løkke bliver aldrig nogensinde statsminister med Nye Borgerliges stemmer?

- Nej, altså hvis man afviser at samarbejde med Nye Borgerlige, så lægger vi jo selvfølgelig ikke bare stemmer til en mand, der vil fortsætte afviklingen af vores samfund. Det ville være både ødelæggende for vores land, og det ville også være en skændsel over for de danskere, som har stemt på os, siger Pernille Vermund.

Hvem skal Venstre så stille med som statsministerkandidat, hvis de skal have Nye Borgerliges opbakning til at indtage Statsministeriet?

- Hvis en partileder skal have vores opbakning til at danne regering, så skal vedkommende være villig til at løse udlændingepolitikken fra bunden, lave et nyt asylsystem, så vi ikke længere giver spontan asyl i Danmark, stille krav til udlændinge om, at de skal forsørge sig selv, og sikre, at kriminelle udlændinge bliver udvist.

Støjberg og Ellemann

Hvad hvis Venstres eksempelvis stillede med Inger Støjberg som statsministerkandidat? Ville I så pege på Venstre som statsministerparti?

- Det her handler ikke om navne, men om en politisk vilje og politisk retning. Der er jo ingen tvivl om, at Inger Støjberg står tættere på os på udlændingepolitikken end så mange andre, men det kræver jo, at hun har viljen til at løse de her problemer.

Hvad hvis Jacob Ellemann bliver Venstres formand og statsministerkandidat?

- Det er jo det samme svar. Det handler jo ikke om navne, men om viljen til at løse udlændingepolitikken fra bunden.

Så din ultimative melding om ikke at ville pege på Lars Løkke Rasmussen som statsminister, den gælder kun ham og ikke andre Venstre-folk?

- Nej, det er åbenlyst, at det er Lars Løkke Rasmussen, der har afvist at samarbejde med os. Vælger Venstre en ny formand og skulle Lars Løkke – og os andre – være så heldige, at han fik sig et nyt job, så kan man jo håbe, at hans efterfølger som Venstre-formand både er borgerlig og klar til at løse udlændingepolitikken fra bunden.

Og så kunne det godt være, at den Venstre-formand fik Nye Borgerliges opbakning til at blive statsminister?

- I tilfælde af at man er villig til at indføre et fuldt asylstop og stille krav til udlændinge om, at de skal forsørge sig selv og overholde loven, så får man vores opbakning.

Men selv om Lars Løkke skulle vælge at opfylde jeres politiske krav, så vil du alligevel ikke pege på ham?

- Jeg synes, at det er et meget, meget tænkt eksempel. Jeg forholder mig til det, Lars Løkke Rasmussen siger. Og han siger klart og tydeligt, at han ikke vil samarbejde med Nye Borgerlige, og det er det, som jeg forholder mig til.

Mere tillid til Mette Frederiksen

Hvem har du mest tillid til: Lars Løkke Rasmussen eller Mette Frederiksen?

- Politisk ligger jeg længere væk fra Mette Frederiksen, end jeg gør fra det oprindelige Venstre. Men som person må jeg må erkende, at min tillid til Lars Løkke Rasmussen, den er ikke-eksisterende, siger Pernille Vermund og tilføjer, at hun ’som person og som menneske har langt mere tillid til Mette Frederiksen end til Lars Løkke Rasmussen.’

- En ting er, at Lars Løkke ikke vil samarbejde med os, men at han få dage før valget hælder det borgerlige samarbejde ned ad brættet, har jeg meget svært ved at acceptere. En mand, der på den måde snor sig for magten, er altså svær at have tillid til, for så kommer det til at handle om magten for magtens skyld, siger Pernille Vermund.

Du siger, at det ikke handler om personer, men om politik. Alligevel fremhæver du, at du har mere tillid til Mette Frederiksen end til Lars Løkke. Altså netop ikke det politiske, men det menneskelige og personlige. Hvordan hænger det sammen?